Broj: 711-I-1805-M-312/22-02-23

Zagreb, 21. lipnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić i Tatijane Vučetić kao članica Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Mirele Janković, članice Uprave - direktorice** **trgovačkog društva Vukovarski vodotoranj – simbol hrvatskog zajedništva d.o.o. i članice Uprave trgovačkog društva Najpar d.o.o.,** za davanjem mišljenja Povjerenstva, na 177. sjednici, održanoj 21. lipnja 2022., daje sljedeće:

**MIŠLJENJE**

1. **Temeljem članka 18. stavka 1. ZSSI/21-a, obveznica Mirela Janković, članica Uprave - direktorica trgovačkog društva Vukovarski vodotoranj – simbol hrvatskog zajedništva d.o.o., kojemu je jedini član Grad Vukovar, te članica Uprave trgovačkog društva Najpar d.o.o., kojemu je jedini osnivač trgovačko društvo Vukovarski vodotoranj – simbol hrvatskog zajedništva d.o.o., ne smije istodobno u njima obavljati funkciju članice Uprave - direktorice.**
2. **Sukladno članku 8. stavku 1. ZSSI/21-a, obveznica Mirela Janković dužna je razriješiti okolnost istodobnog obnašanja dužnosti iz točke I. izreke ovoga mišljenja.**

Obrazloženje

Zahtjev za davanjem mišljenja Povjerenstva podnijela je Mirela Janković, članica Uprave - direktorica trgovačkog društva Vukovarski vodotoranj – simbol hrvatskog zajedništva d.o.o. U knjigama ulazne pošte Povjerenstva zahtjev je zaprimljen 14. lipnja 2022. pod poslovnim brojem 711-U-6089-M-312/22-01-2, povodom kojeg se vodi predmet broj M-312/22.

Člankom 3. stavkom 1. točkom 40. ZSSI/21-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave. Uvidom u sudski registar Trgovačkog suda u Osijeku utvrđeno je da je Grad Vukovar jedini član trgovačkog društva Vukovarski vodotoranj – simbol hrvatskog zajedništva d.o.o. te da je jedini osnivač trgovačkog društva Najpar d.o.o. trgovačko društvo Vukovarski vodotoranj – simbol hrvatskog zajedništva d.o.o. kao i da je u oba trgovačka društva Mirela Janković članica Uprave.

Člankom 8. stavkom 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da je 5. siječnja 2022. imenovana članom Uprave - direktoricom trgovačkog društva Vukovarski vodotoranj – simbol hrvatskog zajedništva d.o.o. Navedeno trgovačko društvo je osnovalo tvrtku kćer Najpar d.o.o. za ugostiteljstvo u kojoj je obveznica članica Uprave od 5. siječnja 2022.

Obveznica u nastavku navodi da plaću prima jedino i isključivo od trgovačkog društva Vukovarski vodotoranj – simbol hrvatskog zajedništva d.o.o., a od trgovačkog društva Najpar d.o.o. ne prima nikakvu naknadu.

Nastavno na navedene okolnosti, obveznica traži mišljenje postoji li način da i dalje bude članica Uprave – direktorica trgovačkog društva Vukovarski vodotoranj – simbol hrvatskog zajedništva d.o.o. i članica Uprave trgovačkog društva Najpar d.o.o., s obzirom da se radi o usko povezanim tvrtkama budući da u sklopu samog Vukovarskog vodotornja djeluje Najpar d.o.o. kojeg čine caffe bar i suvenirnica te je zbog cjelokupnog poslovanja i upravljanja objektom bilo jednostavnije da ista osoba bude član Uprave jer bi svako razdvajanje značilo otežano vođenje dosadašnjeg uhodanog poslovanja.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Nastavno na spomenute odredbe ZSSI/21-a, Povjerenstvo ukazuje obveznici da istovremeno uz obnašanje dužnosti članice uprave jednog od ranije navedenih trgovačkih društava ne može obnašati funkciju člana uprave drugog trgovačkog društva, neovisno o tome što dužnost u jednom od društava obnaša volonterski bez primanja naknade. U konkretnom slučaju to bi značilo da je obveznica dužna opredijeliti se hoće li obnašati jednu ili drugu dužnost.

Ukazuje se obveznici da je na temelju članka 8. stavka 1. ZSSI/21-a dužna razriješiti situaciju istodobnog obavljanja funkcije direktora u dva trgovačka društva kao i da je dužna dostaviti Povjerenstvu podatke u kojem je trgovačkom društvu nastavila obavljati funkciju, kako bi se podaci o tome unijeli u Registar obveznika koji ustrojava i vodi Povjerenstvo.

Slijedom navedenog, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Mirela Janković, elektroničkim putem
2. Objava na internetskoj stranici Povjerenstva
3. Pismohrana